Luister: Christine Barkhuizen-le Roux skryf om te weet sy is nie alleen niehttps://rak2.spens.co.za/radio/2016/christine-le-roux-barkhuizen-2016-09-29.mp3 ‘Drieklawerblaar’ is die jongste roman uit die pen van die skrywer Christine Barkhuizen-le Roux. Foto: Verskaf. Christine Barkhuizen-le Roux sê sy sou graag by die Nederlandse skrywer Simon Carmiggelt wou kers opsteek om uit te vind hoe hy daarin geslaag het om so fyn waar te neem en dit dan in sy skryfwerk weer te gee. Tog sou sommige lesers reken Barkhuizen-le Roux slaag reeds hierin met haar eie skryfwerk. Twee van haar boeke, Padmaker (2010) en Getuie (2012), is as boekvoorlesings op RSG uitgesaai en pas weer uitgegee en haar jongste boek, Drieklawerblaar, is vroeër die maand bekendgestel. Barkhuizen-le Roux sê sy het nie die storie agter Drieklawerblaar gaan soek nie, dit is vir haar aangebied. Dié verhaal het in haar hande ŉ meesleurende roman geword oor familie, grond en die ystergreep wat die verlede op ŉ mens kan hê. Sy verweef die verhale van drie hoofkarakters: Kate Jooste, ŉ afgetrede verpleegster wat deur skuld gedryf word. Tinneke le Grange is ŉ gastehuiseienaar en weduwee en sy loop met eie verwyte. Abel Marais is ŉ koppige, moeilike man, ŉ wildboer in die Klein-Karoo – ŉ man met ŉ missie. Drieklawerblaar vertel die verhaal van ŉ plaas wat verloor word en mense se verwyte, kyk na familiegeskiedenis en raak so ŉ bietjie aan die geskiedenis van die Ierse weeskinders van die aartappelhongersnood. Die boek bevat ook ŉ tikkie misterie van die Klein-Karoo se bygelowe.